Flygtninge og asylansøgere strømmer til landet fra især Syrien, og det giver integrationsmæssige udfordringer på flere planer.

Et af stederne, hvor udfordringen er stor, er i den danske folkeskole.

I Hirtshals har de dog et bud på, hvordan den udfordring skal løses.

Her sender de flygtningene direkte ud i normale klasser, hvor de følger undervisningen på samme vilkår som de etnisk danske elever.

Det er en anderledes måde at lave integration på end på mange andre skoler. Der kommer flygtningene og asylansøgere nemlig først i en indslusningsklasse. Men det trin springer de altså over på Hirtshals Skole.

- Vi gør det på den måde, fordi vi gerne vil have, at asylansøgere og flygtninge lærer sproget fra andre børn med dansk oprindelse. Sådan går det nemlig hurtigst med at lære dansk. Børn snakker jo med hinanden og udfordrer hinanden uanset sprog. Det kan godt være, at de spørger på arabisk og svarer på dansk, men de lærer af hinanden alligevel, forklarer Jens Christian Jensen, skoleleder fra Hirtshals Skole.

Syriske Kevingian:

På Hirtshals Skole kommer elever over ti år i indslusningsklasser, mens de mindste kommer ud i de normale klasser, for sådan fungerer det godt hos dem.

En af de elever, det har fungeret rigtig godt for, er 6-årige Kevingian Mohamad fra Syrien. Han har været i Danmark i ti måneder, og allerede nu kan han tale dansk.

- Min far kan ikke snakke dansk. Nogle gange, når jeg snakker dansk, kan han ikke forstå det, fortæller Kevingan Mohamad til TV 2.

Kevin er langt fra et enestående tilfælde på Hirtshals Skole.

- Vi kan se, at de små børn bliver mere sikre på den måde. Vi kan ikke måle det, men vi har gode erfaringer med, at de kommer til at tale bedre dansk. Kulturelt kommer de også godt med, for her i julen er de jo for eksempel også med til at synge salmer. Der er der ikke forskel på et dansk- og et syrisk barn, siger Jens Christian Jensen.

Den bedste løsning

I hver af klasserne er der tre lærere på, så økonomisk er det de samme udgifter som ved indslusningsklasser, mener Jens Christian Jensen.

De tre lærere er til stede for at hjælpe med de forskelligheder, som der er i en hvilken som helst klasse.

- Nogle af børnene har utrolig gode evner, mens andre har meget voldsomme traumer, der kræver mere hjælp. Men i det store og hele fungerer ordningen virkelig godt, siger Jens Christian Jensen.

Se mere om Hirtshals Skole i 22 Skammelsen på TV 2.